U-I-151/92
Datum: 1994-02-10T00:00:00.000+01:00
ecli: ECLI:SI:USRS:1994:U.I.151.92
vrsta: zakon
zadeva: ocena ustavnosti in zakonitosti predpisov in drugih splošnih aktov
objavljeno: OdlUS III, 13 | 10.02.1994
dokument: US16326
akt: Zakon o dohodnini (Ur. list RS, št. 48/90 in 34/91) (ZDoh-90), 4. odst. 8. čl.
resitev: nesprejem pobude
izrek: Ustavno sodišče pobude ne sprejme in ne začne postopka za oceno ustavnosti izpodbijane določbe zakona.
stavek: Zakonska ureditev, ki jo je pobudnik izpodbijal, je med postopkom ustavnega sodišča prenehala veljati, zato ustavno sodišče pobude ni sprejelo.
odlocitev: sklep
geslo: Štipendija kot dohodek vzdrževanega družinskega člana - odštevanje od davčne olajšave.
Nepopolna vloga.
podlaga: Ustavni zakon za izvedbo Ustave (UZIU), 7. čl.
Zakon o postopku pred Ustavnim sodiščem SRS (ZUSS), 15. čl.
vlagatelj: Peter Kavalar, Celje
datum_vloge: 1992-12-01T23:00:00.000Z
datum_odlocitve: 1994-02-09T23:00:00.000Z

# U-I-151/92-14

# 10/2-1994

## S K L E P

Ustavno sodišče je na pobudo Petra Kavalarja iz Celja v postopku za oceno ustavnosti na seji dne 10/2-1994

### s k l e n i l o :

Ustavno sodišče pobude ne sprejme in ne začne postopka za oceno ustavnosti četrtega odstavka 8. člena zakona o dohodnini (Uradni list RS, št. 48/90 in 34/91).

## O b r a z l o ž i t e v

Pobudnik Peter Kavalar iz Celja je predlagal, naj ustavno sodišče oceni, ali je četrti odstavek 8. člena zakona o dohodnini v skladu z ustavo. Ta zakonska določba je namreč določala, da se znesek olajšave, če ima vzdrževani družinski član iz kakršnihkoli virov lastne dohodke, zmanjša za toliko, kolikor so znašali letni dohodki tega člana. Po mnenju pobudnika se je smisel štipendij, posebej še štipendij za nadarjene otroke, z izpodbijano določbo zakona v celoti izničil, češ da država najprej štipendijo po dvanajstinah otroku posodi, nato pa v enem znesku vzame tistemu, ki otroka vzdržuje. Pobudnik je sam oče otroka s štipendijo, ki se podeljuje nadarjenim dijakom, in je s tem tudi utemeljil svoj pravni interes za vložitev pobude.

Ustavno sodišče pobude ni sprejelo.

Državni zbor je na seji dne 21/12-1993 sprejel nov zakon o dohodnini (Uradni list RS, št. 71/93), po katerem se štipendije ne štejejo več med dohodke vzdrževanega družinskega člana, ki se odštevajo od olajšave za vzdrževanega družinskega člana.

Zakonska ureditev, ki jo pobudnik izpodbija, od 1/1-1994 ne velja več.

Pobudniku je bil poslan odgovor Sekretariata za zakonodajo in pravne zadeve Državnega zbora Republike Slovenije. Na navedbe sekretariata ni odgovoril. V pobudi tudi ni navedel, s katerimi določbami ustave naj bi bila sporna zakonska določba v nasprotju.

Glede na vse navedeno ustavno sodišče pobude ni sprejelo in ni začelo postopka za oceno ustavnosti izpodbijane zakonske določbe.

Ustavno sodišče je sprejelo ta sklep na podlagi 7. člena ustavnega zakona za izvedbo ustave Republike Slovenije in 15. člena zakona o postopku pred Ustavnim sodiščem SRS (Uradni list SRS, št. 39/74 in 28/76) v naslednji sestavi: predsednik dr. Peter Jambrek in sodniki dr. Tone Jerovšek, mag. Matevž Krivic, mag. Janez Snoj, dr. Lovro Šturm, Franc Testen, dr. Lojze Ude in dr. Boštjan M. Zupančič. Sklep je sprejelo s sedmimi glasovi proti enemu.

P r e d s e d n i k

dr. Peter Jambrek